הילד ענק: עוליאל אלוף העולם בטניס עד גיל 14
הטניסאי הצעיר, שהפך ל-9 בהיסטוריה שזוכה בתואר גם בגיל 12 וגם עד גיל 14, סיפר: "שיחקתי טוב, שמח". גליקשטיין: "הישג גדול". צפו ברגע הזכייה (56 תגובות)
23/12/2014 20:41 מאת שי אלון
עוליאל בסיום (איגוד הטניס)
ישי עוליאל הוא המנצח הגדול של טורניר האורנג׳ בול היוקרתי בפלורידה. הטורניר הוא אליפות העולם הלא רשמית לנוער ובה מתחרים טובי השחקנים בעולם. לפני שנתיים זכה עוליאל בטורניר לגילאי 12 והשנה ניצח את הטורניר לגילאי 14 ובכך הפך להיות השחקן ה-9 אי פעם שהצליח לעשות זאת.
עוליאל גבר בגמר על צ'ן ג'וי הו מטייוואן לאחר שהוליך 1:4 בפתיחה. יריבו לא ויתר וחזר ל-5:5, אבל עוליאל שבר שוב וזכה במערכה הראשונה במערכה השנייה שהייתה צמודה עוליאל הוליך 5:6 שבר שוב במאני טיים וניצח.
בחצי הגמר עוליאל ניצח את בלאמי וינסה המדורג במקום השביעי בטורניר, ברבע הגמר הוא ניצח את בריאן שי האמריקאי בתוצאה 1:6 4:6 ובשמינית הגמר גבר על האמריקאי וודל 2:6 3:6.
עוליאל הצעיר מרמלה דורג ראשון בתחרות ועמד בעול הציפיות, כאשר ניצח שמונה יריבים שונים בדרך לתואר היוקרתי ולא הפסיד מערכה אחת. בטורניר האורנג' בול זכו בעבר שחקנים גדולים כמו אנדי מארי הסקוטי, מוניקה סלש, ג'ימי קונורס וג'ניפר קפריאטי.
צפו בביצועים של ישי עוליאל
בסיום הגמר, התייחס עוליאל להישג המדהים: "אני שמח על הניצחון ומרגיש ששיחקתי טניס ממש טוב לאורך כל התחרות. מגיעה תודה גדולה לג׳אן, לדיוויד קופר, לאיגוד הטניס ולמשפחה על התמיכה".
מאמנו של עוליאל, ג׳אן פוצטאר הוסיף: "ישי שיחק טניס מדהים לאורך כל השבוע וזה היה עוד יותר מרשים בשל הלחץ העצום שהיה עליו לאור הזכיה בעבר בגילאי 12 וגם הקהילה היהודית הגדולה שהגיעה לתמוך בו לאורך כל השבוע. אני רוצה להודות לדיויד קופר, לאיגוד הטניס, עיריית רמלה ולמשפחות על התמיכה ואנחנו עם הפנים קדימה להישגים הבאים".
ישי עוליאל. לא שכח להודות לכולם (איגוד הטניס)
דייויד קופר, הספונסר של ישי עוליאל במשך 6 השנים האחרונות ומייסד David Squad אשר תומכת בפעילות המקצועית של מספר שחקני נוער מבטיחים, דיבר על ההישג הגדול: "לנצח את האורנג' בול פעם אחת היה הישג אדיר לישי, למאמנו ג'אן, לדויד סקאוד ולספורט הישראלי. אבל לעשות זאת שוב בגיל מבוגר יותר זו הצלחה אדירה וזה מראה על הכישרון העצום שיש בו.
"כולנו גאים בישי שמראה רוח לחימה והתמדה בכל דבר שהוא עושה. צפיתי בהתפתחות של ישי כשחקן וכנער ואין לי טיפה של ספק שמחכות לו עוד הצלחות בעתיד".
עוליאל ופוטצאר. המאמן כבר מביט קדימה (איגוד הטניס)
אסי טוכמאייר, יו"ר איגוד הטניס הישראלי, אמר: "כבוד גדול שיש לנו ספורטאי כזה. איגוד הטניס הישראלי גאה בו לא רק על המקצוענות במגרש והכשרון אלא גם על האופי החזק שהפגין כמקצוען אמיתי. לא הרבה ילדים יכלו לעבור את מה שהוא עבר כתבות בעיתונים, טלוויזיה וטלפון מראש הממשלה בנימין נתניהו אשר בירך אותו על ההישג הגדול בגיל 12, אך ישי שמר על צניעות ושפיות ולא התבלבל לרגע והמשיך להתקדם כל הזמן ממש כמו אלוף אמיתי. אנחנו נעשה הכל כדי להמשיך לתמוך בו ולתת לו את הכלים להגיע הכי רחוק שהוא יכול ולייצג את כשגריר כבוד של מדינת ישראל.
"זה המקום גם לומר תודה רבה לספונסר שתומך בו דויד קופר ולג'אן פוצ'ר שמלווה את ישי מגיל 5 ומשמש לו הרבה יותר ממאמן וכמובן להורים והמשפחה שתומכים ונותנים לישי חינוך למצויינות ללא פשרות וערכים".
לבנת על עוליאל: "הישג מרשים" (איגוד הטניס)
מנכ"ל האיגוד שלמה גליקשטיין הוסיף: "זה הישג אדיר הרבה יותר מלפני שנתיים. זה שם את ישי בשלשה המובילה בעולם בגיל שלו. מבחינתנו זה דבר ענק ואין ספק שבמידה וימשיך לעבוד קשה הדרך שלו לצמרת העולמית מתחילה להיות הרבה יותר סלולה".
שרת הספורט, לימור לבנת, בירכה את ישי עוליאל: "איזה הישג מרשים! עם זכייתו בתואר אלוף העולם בפעם השנייה, ישי מוכיח שוב את כישרונו הרב ונחישותו לנצח ולהתברג בטופ העולמי. ישי, מילאת את ליבנו גאווה פעם נוספת עם זכייתך זו. אתה ללא ספק אחד מספורטאי העתיד המבטיחים של מדינת ישראל, ואני מאחלת לך הצלחה רבה בהמשך דרכך. גם בגילך הצעיר, אתה מהווה הוכחה ניצחת לכוח רצון והתמדה ואתה משמש דוגמה ומודל לחיקוי עבור ילדים ובני נוער במדינת ישראל. כל הכבוד, אלוף!".